ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไปในประเทศไทยโดยใช้นโยบายบัญชีที่เหมาะสมและถือปฏิบัติโดยสม่ำเสมอ
และใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทตระหนักถึงความสำคัญในด้านคุณภาพของงบการเงิน
โดยการจัดให้มีระบบควบคุมภายในที่เหมาะสมมีประสิทธิภาพ
และจัดให้มีการเปิดเผยข้อมูลที่สำคัญอย่างเพียงพอ ในหมายเหตุประกอบงบการเงิน
และคำอธิบายและการวิเคราะห์ เพื่อให้มั่นใจอย่างมีเหตุผลว่าการบันทึกข้อมูลทางบัญชีมีความถูกต้อง
ครบถ้วน เพื่อประโยชน์สูงสุดของผู้ถือหุ้นและผู้ลงทุนทั่วไปในการใช้งบการเงิน

ในการนี้ คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ
และกรรมการที่ไม่เป็นผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
โดยคณะกรรมการตรวจสอบได้แสดงความเห็นไว้แล้วในรายงานของคณะกรรมการตรวจสอบ
ซึ่งเป็นส่วนหนึ่งของรายงานประจำปี

จากโครงสร้างการบริหาร ระบบการควบคุมภายใน และผลการตรวจสอบของผู้สอบบัญชีรับอนุญาต
ทำให้คณะกรรมการบริษัทเชื่อมั่นว่างบการเงินของบริษัท ณ วันที่ 31 ธันวาคม 2548
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามหลักการบัญชีที่รับรองทั่วไป

ตารางสรุปงบการเงิน

  -----------------------------------------------------------------------------------------------
  รายการ                        2548                  2547                  2546        
  ----------------------------- ----------- --------- ----------- --------- ----------- ---------
  รายได้จากการขาย                1,163,541   100.00%   1,137,573   100.00%   1,090,250   100.00%

  หัก ต้นทุนขาย                    595,574     51.19%    572,883     50.36%    552,173     50.65%

  กำไรขั้นต้น                      567,967     48.81%    564,690     49.64%    538,077     49.35%

  หัก ค่าใช้จ่ายในการขายและบริหาร    489,528     42.07%    495,530     43.56%    439,216     40.29%

  กำไรจากการดำเนินงาน            78,439      6.74%     69,160      6.08%     98,861      9.07%

  บวก รายได้อื่น                   24,523                10,403                5,917       

  กำไรก่อนดอกเบี้ยจ่ายและภาษีเงินได้   102,962     6.99%     79,563      6.99%     104,778     9.61%

  หัก ดอกเบี้ยจ่าย                  2,193                 1,628                 819         

  กำไรก่อนภาษีเงินได้               100,769     8.66%     77,935      6.85%     103,959     9.54%

  หัก ภาษีเงินได้                   23,488      2.02%     23,614      2.08%     27,730      2.54%

  กำไร (ขาดทุน) สุทธิ              77,281      6.64%     54,321      4.78%     76,229      6.99%
  -----------------------------------------------------------------------------------------------

(หน่วย 1:1000 บาท)

(หน่วย 1:1000 บาท)

  ----------------------------- ----------- --------- ----------- --------- ----------- ---------
  รายการ                        2548                  2547                  2546        

  รายได้รวม                      1,188,064   100.00%   1,147,976   100.00%   1,096,167   100.00%

  ค่าใช้จ่ายรวม                    1,085,102   91.33%    1,068,413   93.07%    991,389     90.44%

  กำไรก่อนดอกเบี้ยจ่ายและภาษีเงินได้   102,962     8.67%     79,563      6.93%     104,778     9.56%

  หัก ดอกเบี้ยจ่าย                  2,193       0.18%     1,628       0.14%     819         0.07%

  หัก ภาษีเงินได้                   23,488      1.98%     23,614      2.06%     27,730      2.53%

  กำไรสุทธิ                       77,281      6.50%     54,321      4.73%     76,229      6.95%
  ----------------------------- ----------- --------- ----------- --------- ----------- ---------

อัตราส่วนทางการเงินที่สำคัญ

  ---------------------------------------------------------------------------
                                 2548           2547           2546     
  ------------------------------ -------- ----- -------- ----- -------- -----
  อัตราส่วนสภาพคล่อง (LIQUIDITY                                            
  RATIO)                                                                

  อัตราส่วนสภาพคล่อง                1.95     เท่า   1.60     เท่า   1.75     เท่า

  อัตราส่วนสภาพคล่องหมุนเร็ว          1.13     เท่า   0.88     เท่า   1.00     เท่า

  อัตราส่วนสภาพคล่องกระแสเงินสด      0.45     เท่า   0.11     เท่า   0.07     เท่า

  อัตราส่วนหมุนเวียนลูกหนี้การค้า        4.98     เท่า   5.10     เท่า   5.05     เท่า

  ระยะเวลาเก็บหนี้เฉลี่ย              72       วัน    71       วัน    71       วัน

  อัตราส่วนหมุนเวียนสินค้าคงเหลือ       3.68     เท่า   3.60     เท่า   4.07     เท่า

  ระยะเวลาขายสินค้าเฉลี่ย            98       วัน    100      วัน    89       วัน

  อัตราส่วนหมุนเวียนเจ้าหนี้            4.84     เท่า   5.04     เท่า   4.38     เท่า

  ระยะเวลาชำระหนี้                 74       วัน    71       วัน    82       วัน

  Cash Cycle                     96       วัน    100      วัน    78       วัน
  ---------------------------------------------------------------------------

  ---------------------------------- -------- ---- -------- ---- -------- ----
  อัตราส่วนแสดงความสามารถในการหากำไร                                        
  (PROFITABILITY RATIO)                                                   

  อัตรากำไรขั้นต้น                       48.81    %    49.64    %    49.35    %

  อัตรากำไรจากการดำเนินงาน             6.74     %    6.08     %    9.07     %

  อัตรากำไรอื่น                         2.06     %    0.91     %    0.54     %

  อัตราส่วนเงินสดต่อการทำกำไร            133.90   %    39.24    %    18.06    %

  อัตรากำไรสุทธิ                        6.50     %    4.73     %    6.95     %

  อัตราผลตอบแทนผู้ถือหุ้น                  20.80    %    16.50    %    27.45    %
  ---------------------------------- -------- ---- -------- ---- -------- ----

  ----------------------------------- -------- ----- -------- ----- -------- -----
  อัตราส่วนแสดงประสิทธิภาพในการดำเนินงาน                                          
  (EFFICIENCY RATIO)                                                         

  อัตราผลตอบแทนจากสินทรัพย์               12.49    %     9.31     %     14.40    %

  อัตราผลตอบแทนจากสินทรัพย์ถาวร           95.75    %     70.60    %     106.11   %

  อัตราการหมุนของสินทรัพย์                 1.92     เท่า   1.97     เท่า   2.07     เท่า
  ----------------------------------- -------- ----- -------- ----- -------- -----

  ------------------------------- -------- ----- -------- ----- -------- -----
  อัตราส่วนวิเคราะห์นโยบายทางการเงิน                                          
  (FINANCIAL RATIO)                                                      

  อัตราส่วนหนี้สินต่อส่วนของผู้ถือหุ้น        0.53     เท่า   0.82     เท่า   0.72     เท่า

  อัตราส่วนความสามารถชำระดอกเบี้ย     46.95    เท่า   48.87    เท่า   127.87   เท่า

  อัตราส่วนความสามารถชำระภาระผูกพัน   1.01     เท่า   0.95     เท่า   0.27     เท่า

  อัตราการจ่ายเงินปันผล                              49.70    %     39.36    %
  ------------------------------- -------- ----- -------- ----- -------- -----

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2548
มีผลกำไรสูงกว่าเป้าหมาย ในขณะที่มียอดขายต่ำกว่าเป้าหมายเล็กน้อย

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2548 บริษัทมีรายได้รวม 1,188.06 ล้านบาท เปรียบเทียบกับปีก่อนเพิ่มขึ้น 40.09 ล้านบาท
มีอัตราการเติบโต 3.49% มีค่าใช้จ่ายรวมทั้งสิ้น 1,087.29 ล้านบาท เพิ่มขึ้นจากปีก่อนเพียง
17.25 ล้านบาท คิดเป็น 1.61% มีกำไรสุทธิหลังจากหักภาษีเงินได้นิติบุคคล 77.28 ล้านบาท
เพิ่มขึ้นจากปีก่อน 22.96 ล้านบาท เท่ากับเพิ่มขึ้นมากถึง 42.27%

ในรอบปีที่ผ่านมา เศรษฐกิจไทยเริ่มเข้าสู่สภาวะเศรษฐกิจขาลงอย่างไม่ทันตั้งตัว
เนื่องจากมีสารพัดปัจจัยแวดล้อมที่รุมเร้าเข้ามาทั้งจากภายในและต่างประเทศ
ซึ่งส่งผลกระทบต่อแนวโน้มการขยายตัวของเศรษฐกิจและอุปสงค์รวมภายในประเทศชะลอตัวทันที
โดยเฉพาะในภาคเอกชน
การใช้จ่ายเพื่อการบริโภคของประชาชนมีอัตราการขยายตัวที่ลดลงอย่างชัดเจน
แต่ในทางกลับกันหนี้สินภาคครัวเรือนถีบตัวสูงขึ้นอย่างต่อเนื่อง
ส่วนการลงทุนภาคเอกชนก็มีอัตราการขยายตัวที่ไม่สูงมากนัก
ความไม่แน่นอนในภาวะเศรษฐกิจปัจจุบันเป็นปัจจัยสำคัญที่ส่งผลให้ผู้ประกอบการส่วนใหญ่ชะลอการลงทุน

ในขณะที่การใช้จ่ายของภาคเอกชนชะลอตัวลง
รัฐบาลได้พยายามเร่งขับเคลื่อนการใช้จ่ายและการลงทุนภาครัฐเพื่อชดเชย เช่น
การปรับขึ้นเงินเดือนข้าราชการ
การเร่งใช้จ่ายงบประมาณกลางปีและการเบิกจ่ายเงินงบประมาณคงค้าง เป็นต้น
ส่วนภาคการท่องเที่ยวในปีนี้ก็ได้รับผลกระทบอย่างรุนแรงจากภัยพิบัติสึนามิ และปัญหาความไม่สงบใน
3 จังหวัดชายแดนภาคใต้ ปัจจัยเหล่านี้ล้วนมีผลต่อภาวะการขยายตัวของเศรษฐกิจในประเทศ
ซึ่งมีผลกระทบต่อเป็นลูกโซ่ไปยังภาคธุรกิจและผู้ประกอบการแต่ละรายอย่างหลีกเลี่ยงไม่ได้

จากสภาวะเศรษฐกิจที่ต้องเผชิญกับปัจจัยลบหลายประการ
กอปรกับสภาพการแข่งขันที่ทวีความเข้มข้นจากสินค้าที่นำเข้าจากต่างประเทศตามทิศทางของกระแสการค้าเสรี
บริษัทต้องหมั่นปรับยุทธวิธีเพื่อที่จะได้สามารถฟันฝ่าอุปสรรคต่างๆ ที่ถาโถมเข้าอย่างต่อเนื่อง
เพื่อผลักดันให้ยอดขายและกำไรยังคงมีการเติบโตอย่างยั่งยืน ถึงแม้ว่ายอดขายปีนี้จะเพิ่มขึ้นได้เพียง
2.28% ก็ตาม
แต่ด้วยการบริหารจัดการที่มีประสิทธิภาพและประสิทธิผลทำให้มีกำไรจากการดำเนินงานเพิ่มขึ้นถึง
13.42% นอกจากนี้ยังมีปัจจัยอื่นที่มีผลต่อการดำเนินงานที่ผ่านมา ทั้งในแง่บวกและแง่ลบ อาทิ

1.  สถานการณ์ที่มีผลกระทบต่อความเชื่อมั่นของผู้บริโภค ไม่ว่าจะเป็นภัยแล้ง น้ำท่วม
    ปัญหาการแพร่ระบาดของไข้หวัดนก ความรุนแรงใน 3 จังหวัดชายแดนภาคใต้
    การเพิ่มขึ้นของราคาน้ำมันอย่างต่อเนื่อง
    สิ่งเหล่านี้ล้วนแล้วแต่มีผลกระทบต่อความเชื่อมั่นของผู้บริโภคไม่ว่าจะโดยทางตรงหรือทางอ้อม
    และส่งผลต่อไปถึงผู้ประกอบการอย่างหลีกเลี่ยงไม่ได้

2.  สภาพตลาดที่มีการแข่งขันกันสูงมาก
    ผู้ประกอบการทุกรายต้องใช้กลยุทธ์ที่หลากหลายทั้งด้านการขายและการตลาดออกมาช่วงชิงผู้บริโภค
    เพื่อรักษาส่วนแบ่งการตลาดของตน
    ในขณะที่ต้นทุนของการดำเนินงานปรับเพิ่มสูงขึ้นตามภาวะเงินเฟ้อที่พุ่งสูงขึ้นอย่างต่อเนื่อง
    ในสภาวการณ์เช่นนี้บริษัทได้ใช้นโยบายการตลาดแบบรุกในเชิงรับ
    เพื่อรักษาฐานลูกค้าและในขณะเดียวกันก็สามารถสร้างผลกำไรให้สูงขึ้นด้วย

3.  เพื่อเป็นการตอบสนองความต้องการของผู้บริโภคในทุกโอกาส
    บริษัทยังได้เพิ่มผลิตภัณฑ์ที่มีคุณภาพออกสู่ตลาดอย่างสม่ำเสมอและเพิ่มการบริการให้มีความหลากหลาย
    จนสามารถสร้างความเชื่อมั่นและความพึงพอใจสูงสุดให้กับผู้บริโภค

4.  การจัดให้มีการอบรมบุคลากรทุกระดับอย่างต่อเนื่อง
    รวมถึงการจัดส่งพนักงานไปดูงานยังต่างประเทศ เพื่อเป็นการช่วยเพิ่มพูนความรู้ ความชำนาญ
    และประสบการณ์ ตลอดจนเป็นการสร้างความสามัคคีในหมู่คณะ
    ซึ่งจะเป็นประโยชน์ในการปฏิบัติงานทั้งในวันนี้และวันหน้าต่อไป

5.  อัตราเงินเฟ้อที่ถีบตัวพุ่งสูงขึ้นอย่างรวดเร็วในช่วงครึ่งหลังของปีที่ผ่านมา
    เนื่องจากการปล่อยลอยตัวราคาขายปลีกน้ำมันทุกประเภทภายในประเทศ
    ซึ่งธนาคารแห่งประเทศไทยได้ใช้นโยบายขึ้นดอกเบี้ยเพื่อสกัดความร้อนแรงและเพื่อควบคุมอัตราเงินเฟ้อให้อยู่ในอัตราที่เหมาะสม
    โดยได้ทยอยปรับขึ้นอัตราดอกเบี้ย R/P 14 วัน เพื่อเป็นอัตราดอกเบี้ยชี้นำ
    ส่งผลให้อัตราดอกเบี้ยในระบบธนาคารปรับสูงขึ้นตามไปด้วย
    จึงมีผลกระทบอย่างมากต่อค่าครองชีพและการดำเนินชีวิตของประชาชนทั่วไปอย่างกว้างขวาง
    ส่วนค่าเงินบาทมีความผันผวนไม่มากนักเมื่อเปรียบเทียบกับสกุลเงินเหรียญสหรัฐ
    จึงไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

ในปี 2548 บริษัทมีรายได้จากการขายรวม 1,163.54 ล้านบาท เพิ่มขึ้นจากปีก่อน 2.28%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เสริมสวย

มียอดขาย 1,009.57 ล้านบาท คิดเป็นสัดส่วนเท่ากับ 86.77% ของยอดขายรวมทั้งบริษัท
เปรียบเทียบกับปีก่อนมีอัตราการเติบโตเพิ่มขึ้น 2.09%
เนื่องจากอัตราค่าครองชีพที่ถีบตัวสูงขึ้นอย่างรวดเร็วและต่อเนื่อง
ผู้บริโภคขาดความเชื่อมั่นต่อสภาพเศรษฐกิจที่มีการเปลี่ยนแปลงอย่างกะทันหัน
ซึ่งส่งผลทางจิตวิทยาต่อการชะลอใช้จ่าย
โดยลดการบริโภคหรือจำกัดการใช้จ่ายในสิ่งที่มีความจำเป็นเท่านั้น

2.  ผลิตภัณฑ์เสื้อผ้า

ยอดขาย 153.98 ล้านบาท คิดเป็นสัดส่วนเท่ากับ 13.23% ของยอดขายรวมทั้งบริษัท
เปรียบเทียบกับปีก่อนมีอัตราการเติบโตเพิ่มขึ้น 3.53%
ท่ามกลางการแข่งขันที่รุนแรงจากคู่แข่งขันทั้งรายใหม่และเก่า
บริษัทยังคงสามารถยืนหยัดรักษาฐานลูกค้าไว้ได้

2.  รายได้อื่น

รายได้ซึ่งไม่ได้เกิดจากการดำเนินงานตามปกติมี 24.52 ล้านบาท เพิ่มขึ้นจากปีก่อน 14.12
ล้านบาท คิดเป็น 135.73%
โดยมีรายการหลักมาจากกำไรจากการขายสิทธิการเช่าของพื้นที่เช่าในศูนย์การค้า ดิ เอ็มโพเรี่ยม

3.  ต้นทุนขายและค่าใช้จ่าย

ในปี 2548 ที่ผ่านมา มีต้นทุนสินค้าขาย 595.57 ล้านบาท
เปรียบเทียบสัดส่วนต้นทุนเพิ่มขึ้นจากปีก่อนเพียง 0.83%
เนื่องมาจากการบริหารจัดการสินค้าอย่างใกล้ชิด ส่วนค่าใช้จ่ายในการขายและบริหารมี 489.53
ล้านบาท เปรียบเทียบอัตราการเติบโตลดลงจากปีก่อน 1.21%
เกิดจากการควบคุมและบริหารจัดการที่มีประสิทธิผล

ปีที่ผ่านมามีดอกเบี้ยจ่าย 2.19 ล้านบาท เพิ่มขึ้นจากปีก่อนเพียง 0.56 ล้านบาท
ในขณะที่อัตราดอกเบี้ยเงินกู้ยืมระยะสั้นในตลาดเงินพุ่งสูงขึ้นมากกว่าเท่าตัว
เนื่องจากบริษัทมีการบริหารจัดการสินทรัพย์ต่างๆ
และติดตามการไหลเวียนของกระแสเงินสดอย่างใกล้ชิด
จึงมีผลให้สภาพคล่องสูงขึ้นมากจนสามารถปรับลดเงินกู้ยืมลงอย่างชัดเจน

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 78.44 ล้านบาท เพิ่มขึ้นจากปีก่อน 9.28 ล้านบาท คิดเป็น
13.42% จากเหตุผลที่กล่าวมาข้างต้น ส่วนรายได้อื่นๆ ในปีนี้มีมูลค่าเพิ่มมากขึ้นถึง 14.12 ล้านบาท
ในขณะที่ดอกเบี้ยจ่ายเพิ่มขึ้นเพียง 0.56 ล้านบาท จึงมีกำไรก่อนภาษีเงินได้นิติบุคคล 100.77
ล้านบาท มีอัตราการเติบโตเพิ่มขึ้นจากปีก่อนสูงถึง 29.30%
และเมื่อหักภาษีเงินได้นิติบุคคลแล้วมีกำไรสุทธิ 77.28 ล้านบาท

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิจะสูงถึง 1.36 เท่า
เพิ่มสูงขึ้นมากจากปีก่อนซึ่งอยู่ในระดับเพียงแค่ 0.50 เท่า

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2547 เป็นเงิน 27.00 ล้านบาท เทียบเท่า 49.70%
ของกำไรสุทธิในปี 2547
ซึ่งสอดคล้องกับนโยบายการจ่ายเงินปันผลของบริษัทที่จ่ายจริงตามผลการดำเนินงานและภาวะเศรษฐกิจ

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

สินทรัพย์รวม ณ วันที่ 31 ธันวาคม 2548 มีมูลค่า 607.82 ล้านบาท ลดลงจากปีก่อน 21.51
ล้านบาท หรือ 3.42% โดยมีสินทรัพย์หมุนเวียนลดลง 16.59 ล้านบาท
และสินทรัพย์ไม่หมุนเวียนลดลง 4.93 ล้านบาท

สินทรัพย์หมุนเวียนมีเงินสดและรายการเทียบเท่าเงินสด ลูกหนี้การค้าสุทธิ
ทั้งสองรายการนี้เพิ่มขึ้นเพียงเล็กน้อย ส่วนสินค้าคงคลังลดลง 13.08 ล้านบาท
เนื่องมาจากการบริหารจัดการอย่างใกล้ชิดและมีประสิทธิผล
นอกจากนี้สินทรัพย์หมุนเวียนอื่นก็ลดลงอีก 5.45 ล้านบาท

สินทรัพย์ไม่หมุนเวียนมีเงินลงทุนในกิจการที่เกี่ยวข้องกันเพิ่มขึ้น 5.50 ล้านบาท
เป็นการลงทุนในบริษัท คิวบี (ประเทศไทย) จำกัด และบริษัท ไทยบุนกะแฟชั่น จำกัด
ซึ่งเป็นกิจการที่เกี่ยวกับบริการเสริมความงามและโรงเรียนแฟชั่นดีไซน์ตามลำดับ
สำหรับเงินลงทุนระยะยาวอื่นและสินทรัพย์ไม่มีตัวตนลดลงเล็กน้อย
ส่วนที่ดินอาคารอุปกรณ์สุทธิและสิทธิการเช่า ลดลง 27.79 ล้านบาท
โดยมีรายการสำคัญมาจากการขายสิทธิการเช่าของพื้นที่เช่าในศูนย์การค้า ดิ เอ็มโพเรี่ยม
ซึ่งรวมไปถึงการจำหน่าย/ตัดจ่ายอุปกรณ์เสริมสวย ครุภัณฑ์และค่าตกแต่งภายใน
นอกจากนี้ยังมีสินทรัพย์ไม่หมุนเวียนอื่นซึ่งเพิ่มขึ้นมาจากลูกหนี้จากการขายสิทธิการเช่า

2.  คุณภาพของสินทรัพย์

    1.  สินทรัพย์

บริษัทได้ตั้งค่าเผื่อการด้อยค่าของสินทรัพย์เต็มจำนวน
สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 20.83 ล้านบาท
มีสัดส่วนเพียง 9.59% ของลูกหนี้การค้าทั้งหมด เปรียบเทียบกับปีก่อนมีการเพิ่มขึ้นเพียงเล็กน้อย
บริษัทได้คงค่าเผื่อหนี้สงสัยจะสูญเท่ากับปีก่อนเป็นจำนวนเงิน 16.94 ล้านบาท
ซึ่งยังคงสูงกว่าเกณฑ์การคิดค่าเผื่อหนี้สงสัยจะสูญ

ในเชิงเปรียบเทียบ ลูกหนี้การค้าสุทธิเพิ่มขึ้นจากปีก่อนเพียง 0.45%
ซึ่งมีอัตราการเติบโตต่ำกว่ายอดขาย สะท้อนถึงการบริหารจัดการสินเชื่อที่มีประสิทธิภาพ
มีการติดตามเร่งรัดการจัดเก็บเงินและควบคุมสินเชื่อที่ประสิทธิผล

2.  สภาพคล่อง

    1.  กระแสเงินสด

ณ วันสิ้นปี 2548 มีเงินสดคงเหลือ 16.46 ล้านบาท เพิ่มขึ้นจากปีก่อน 0.96 ล้านบาท
มาจากเงินสดสุทธิจากกิจกรรมดำเนินงาน 105.03 ล้านบาท ซึ่งเพิ่มสูงขึ้นถึง 77.89 ล้านบาท
เนื่องมาจากการบริหารจัดการสินทรัพย์และหนี้สินที่มีประสิทธิผล
เงินสดสุทธิได้มาจากกิจกรรมลงทุนทั้งสิ้น 9.91 ล้านบาท
ซึ่งมาจากการรับชำระเงินงวดแรกของการขายสิทธิการเช่า
และจากประสิทธิภาพของการบริหารเงินสด
จึงสามารถทยอยจ่ายคืนเงินกู้ยืมรวมกันเป็นจำนวนเงินค่อนข้างมาก
ซึ่งปรากฏผลว่ามีเงินสดสุทธิใช้ไปในกิจกรรมจัดหาเงินสูงมากถึง 113.97 ล้านบาท

2.  อัตราส่วนสภาพคล่องที่สำคัญ

ณ สิ้นปี 2548 อัตราส่วนสภาพคล่องเทียบ 1.95 เท่า เพิ่มขึ้นจากปีก่อน 0.35
เท่าและอัตราส่วนสภาพคล่องหมุนเร็วเทียบ 1.13 เท่า เพิ่มขึ้นจากปีก่อน 0.25 เท่า
แสดงถึงความเพียงพอของเงินทุนหมุนเวียนและมีสภาพคล่องอยู่ในระดับที่ดีมากขึ้นไปอีก
นอกจากนี้เมื่อพิจารณาถึง Cash Cycle สามารถบริหารอยู่ในระดับ 96 วัน ซึ่งมีค่าต่ำกว่าปีก่อน

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

เนื่องจากสินทรัพย์หมุนเวียนมีมูลค่า 404.09 ล้านบาท สูงกว่าหนี้สินหมุนเวียนเป็นจำนวนเงินมากถึง
196.91 ล้านบาท ในขณะที่เงินเบิกเกินบัญชีและเงินกู้ยืมจากสถาบันการเงินมีเพียง 10.00
ล้านบาทเท่านั้น
ย่อมสะท้อนให้เห็นถึงความเพียงพอของสภาพคล่องและความสามารถในการชำระหนี้ระยะสั้นได้อย่างชัดเจน

3.  รายจ่ายลงทุน

เมื่อปีที่แล้ว บริษัทได้ลงนามในสัญญาการเช่าพื้นที่เพื่อเปิดร้านต้นแบบภายในอาคารศูนย์การค้าใหม่
“สยามพารากอน” ซึ่งจะเป็นศูนย์รวมแห่งแฟชั่นและวิถีชีวิตใหม่ตั้งอยู่ใจกลางกรุงเทพมหานคร
แหล่งช้อปปิ้งของคนทันสมัยและชาวต่างชาติ ร้านดังกล่าวจะสอดรับกับแผนการตลาด
และเอื้อประโยชน์แก่บริษัททั้งทางตรงและทางอ้อม โดยล่าสุดร้านนี้คาดว่าจะเปิดได้ภายในไตรมาสที่
1 ของปี 2549

4.  แหล่งที่มาของเงินทุน

    1.  ความเหมาะสมของโครงสร้างเงินทุน

อัตราส่วนหนี้สินต่อส่วนของผู้ถือหุ้น (Debt to Equity) เทียบ 0.53 เท่า ลดลงจากปีก่อนอีก
0.29 เท่า อัตราส่วนความสามารถชำระดอกเบี้ย (Interest Coverage) เทียบได้ 46.95
เท่า ซึ่งอยู่ในระดับที่สูงมาก และอัตราส่วนความสามารถชำระผูกพันเทียบได้ 1.01 เท่า
ดัชนีเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง

2.  ส่วนของผู้ถือหุ้น

สิ้นปี 2548 ส่วนของผู้ถือหุ้นมีมูลค่า 396.44 ล้านบาท เพิ่มขึ้นจากปีก่อน 49.84
ล้านบาทหรือเทียบเท่า 14.38% โดยเป็นการเพิ่มขึ้นจากกำไรสุทธิประจำปี 77.28
ล้านบาทและผลขาดทุนที่ยังไม่เกิดขึ้นจากการเปลี่ยนแปลงมูลค่าเงินลงทุน 0.44
ล้านบาทตามหลักมูลค่ายุติธรรม และหักลดการจ่ายเงินปันผลสำหรับปี 2547 จำนวนเงิน 27.00
ล้านบาท

3.  หนี้สิน

บริษัทมีเงินกู้ยืมจากสถาบันการเงินทั้งหมดเพียง 10.00 ล้านบาท คิดเป็น 4.73%
ของหนี้สินรวมหรือเพียง 1.65% ของสินทรัพย์รวม ซึ่งเป็นหนี้ในสกุลเงินบาททั้งหมด
จึงไม่มีความเสี่ยงจากความผันผวนของอัตราแลกเปลี่ยน
และถึงแม้ว่าแนวโน้มของอัตราดอกเบี้ยจะปรับตัวสูงขึ้น
แต่จากอัตราส่วนความสามารถชำระดอกเบี้ยซึ่งมีค่าสูงถึง 46.95 เท่า
ย่อมสะท้อนให้เห็นว่าจะไม่มีปัญหาในการชำระดอกเบี้ยแต่อย่างใด

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ปัจจัยเสี่ยงที่มีผลกระทบต่อการขยายตัวทางเศรษฐกิจในปี 2549
มีหลายองค์ประกอบที่จะต้องพิจารณา นับตั้งแต่อุปสงค์รวมของภาคเอกชนภายในประเทศ
ซึ่งมีแนวโน้มที่จะอ่อนกำลังลงโดยเฉพาะการบริโภคภาคเอกชนนั้นถูกกระทบจากปัจจัยลบหลายประการ
เช่น ภัยแล้ง น้ำท่วม การแพร่ระบาดของไข้หวัดนก อัตราเงินเฟ้อที่สูงขึ้น อัตราดอกเบี้ยขาขึ้น
แนวโน้มราคาสินค้าเกษตรที่คาดว่าจะปรับตัวลดลง
และภาระหนี้สินของภาคครัวเรือนที่ยังอยู่ในระดับสูง
ซึ่งจะทำให้ความสามารถในการกู้ยืมเงินเพื่อการใช้จ่ายของภาคครัวเรือนลดลง
ในขณะที่การลงทุนของภาคเอกชนก็อาจจะชะลอตัวลงเพราะสภาพแวดล้อมทางเศรษฐกิจมีความไม่แน่นอนสูง

ในด้านการลงทุนของภาครัฐ ซึ่งเป็นปัจจัยสำคัญที่สุดที่จะช่วยขับเคลื่อนเศรษฐกิจในยามนี้
โดยเฉพาะการใช้จ่ายเพื่อลงทุนในโครงการขนาดใหญ่ (Mega Project) ที่ทุกคนรอคอย
แต่ยังไม่มีความชัดเจนเท่าที่ควร ส่วนภาคการท่องเที่ยวนั้นคาดว่าคงจะฟื้นตัวได้ในปีนี้
นอกจากนี้ยังมีความผันผวนของราคาน้ำมันในตลาดโลกที่น่าจะจับตามอง
เพราะจะส่งผลต่ออัตราเงินเฟ้อ

ล่าสุดเมื่อเกิดสถานการณ์ความไม่แน่นอนทางการเมือง
ซึ่งมีการพัฒนาการของความแตกแยกทางความคิดในสังคมตามลำดับอย่างกว้างขวาง
และนำไปสู่การประกาศยุบสภาเพื่อเลือกตั้งใหม่
มีแนวโน้มที่จะส่งผลกระทบต่อความเชื่อมั่นในระยะสั้นของนักลงทุนจากต่างประเทศ
โดยเฉพาะการลงทุนในโครงการขนาดใหญ่ซึ่งทุกคนคาดหวังว่าจะเป็นแรงขับเคลื่อนที่ทรงพลังที่สุด

อย่างไรก็ดี บริษัทได้เตรียมความพร้อมในการรองรับทุกสถานการณ์ที่อาจเกิดขึ้น
โดยจะตั้งมั่นประกอบธุรกิจด้วยความระมัดระวัง บริหารความเสี่ยงรอบด้าน
พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุมีผล
จะยังคงมุ่งมั่นพัฒนารังสรรค์สินค้าและบริการให้ตรงกับความต้องการของผู้บริโภคเพื่อสร้างความพึงพอใจสูงสุด
พัฒนาระบบสารสนเทศเพื่อนำข้อมูลมาใช้ในการตัดสินใจและแก้ไขปัญหาได้อย่างทันเหตุการณ์
จะปรับโครงสร้างองค์กรและพัฒนาบุคลากรทุกระดับเพื่อเพิ่มขีดความสามารถในการแข่งขัน
ตลอดจนปลุกเร้าให้มีความตื่นตัวอยู่ตลอดเวลาเพื่อรองรับกับกระแสการเปลี่ยนแปลงในทุกๆ ด้าน

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2548 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 495,000.00 บาท

  3.2 ค่าบริการอื่น - ไม่มี